מוריס רוז (באנגלית: Maurice Rose‏; 26 בנובמבר 1899 - 31 במרץ 1945) היה גנרל יהודי בצבא ארצות הברית בזמן מלחמת העולם השנייה. היה בין הקצינים היהודיים הבכירים ביותר בכוחות המזוינים של ארצות הברית והקצין האמריקני היהודי הגבוה ביותר בדרגה בעת מלחמת העולם השנייה.
רוז נולד במידלטאון, קונטיקט, ארצות הברית, כ-30 ק"מ מדרום להרטפורד, בירת המדינה. הוא היה בנם השני של שמואל וקטי בראון רוז, יהודים שהיגרו מפולין בשנות ה-80 של המאה ה-19. אביו וסבו שימשו כרבנים. ב-1902 עברה המשפחה לדנבר, קולורדו. בהיותו כבן 15 התנדב רוז לשרת כטוראי במשמר הלאומי של קולורדו, כדי להצטרף למסעו של הגנרל ג'ון פרשינג למקסיקו, בשנת 1915. הוא שוחרר מן השירות משהתברר ששיקר לגבי גילו.
בשנת 1917, לאחר הצטרפות ארצות הברית למלחמת העולם הראשונה, התנדב רוז לקורס קציני חיל רגלים. הוא שירת בדיביזית חיל רגלים 89 בצרפת, והשתתף בקרבות סיינט מיהי שם נפצע, ובארגון. הוא השתחרר מן הצבא בשנת 1920 בדרגת סרן, ועסק למשך זמן קצר בעבודות אזרחיות שונות, ואולם בתוך פחות משנה חזר לצבא הקבע בדרגת סגן משנה.
ב-1941 היה רוז רב סרן, ובשנת 1942 קודם לדרגת סגן אלוף. הוא השתתף בפלישת בעלות הברית לצפון אפריקה, מבצע לפיד, כראש מטה דיביזית השריון השנייה. במהלך המערכה בטוניס מונה רוז כמפקד צוות קרב חטיבתי של הדיוויזיה הראשונה, והיה הקצין הראשון שקיבל את כניעתה של יחידת אויב שלמה. ביולי 1943 קודם לדרגת בריגדיר גנרל, תת אלוף, והוחזר לדיוויזיה השנייה; הוא פיקד על יחידה אוגדתית בעת פלישת בעלות הברית לסיציליה, והיה המפקד הראשון שנכנס לפלרמו.
ב-7 ביוני 1944 נחת רוז בראש יחידתו בחוף אומהה, 24 שעות לאחר הגל הראשון של נחיתת כוחות בעלות הברית עם תחילת הפלישה לנורמנדי, והשתתף בלחימה אל תוך צרפת. ב-8 באוגוסט 1944 התמנה רוז כמפקד דיביזית השריון ה-3, בדרגת מייג'ור גנרל, אלוף. הוא נודע במנהיגותו האגרסיבית ובמעורבותו הישירה כמעט בקרבות, כאשר המטה שלו נמצא סמוך מאד לקו הלחימה, ולפעמים אף בלחימה עצמה. הדיוויזיה שעליה פיקד נודעה כ"ראש החנית" (Spearhead) והייתה ידועה בקצב התקדמותה המהיר; השיא היה בהתקדמות של כ-150 קילומטרים ביום אחד. דיביזיית השריון השלישית הייתה היחידה הראשונה שפרצה את קו זיגפריד.
Stephan L. Ossad, Don R. Marsh: Major General Maurice Rose: World War II's Greatest Forgotten Commander.
^ קצין בכיר ממנו - לוטננט גנרל סיימון באקנר - נהרג בקרב באי אוקינאווה ביוני 1945.
EnglishDeutschFrançaisРусский	עריכת הקישורים	נערך לאחרונה ב־18:37, 28 בנובמבר 2016.